Eurovision România își va afla câștigătorul pe 17 februarie

Smaranda Vornicu-Shalit va conduce delegația României la Tel Aviv

Încep emoțiile pentru concurenții Eurovision Song Contest! În mai puțin de o lună, sub sloganul „Împlinește visul!”seria show-urilor Selecției Naționale debutează la Iași, în Sala Polivalentă, pe 27 ianuarie 2019, când vom afla primii finaliști ai concursului. Spectacolul Eurovision va continua la Arad, pe 10 februarie, unde juriul și telespectatorii vor califica alte șase piese pentru finală, în decorul de la Sala Sporturilor „Victoria”.

Pe 17 februarie aflăm cine va reprezenta România la Eurovision

Marea Finală va avea loc pe 17 februarie 2019, la București, într-un spectacol transmis în exclusivitate de TVR.

La capătul celor trei show-uri ale Selecţiei Naţionale 2019, vom afla cine va urca pe scena Eurovision din Tel Aviv. Dintre melodiile calificate în concurs, doar una va fi desemnată câştigătoarea Eurovision România.

Smaranda Vornicu-Shalit va conduce, anul acesta, delegaţia României la Tel Aviv.

După ce s-a implicat în reluarea Festivalului Concurs Internațional Cerbul de Aur, în calitate de Director al evenimentului, Smaranda Vornicu-Shalit a acceptat provocarea de a coordona delegația României la Eurovision 2019: „A fi desemnată ca parte a echipei TVR pentru proiectul Eurovision 2019 este o onoare şi o mare responsabilitate. Îmi doresc ca experienţa acumulată cu prilejul Festivalului Internaţional “Cerbul de Aur” să fie pusă în sprijinul împlinirii acestui vis comun al nostru, al tuturor, fie că vorbim despre artişti şi fani, despre publicul larg şi despre organizatori”, a declarat Smaranda Vornicu. „Cu toţii ne dorim cel mai bun rezultat posibil pentru România în finală de la Tel Aviv!”, a mai punctat șefa delegației României.

Joi, 20 decembrie, juriul de preselecție a anunţat semifinaliştii Selecţiei Naţionale Eurovision România 2018. Dintre cele 126 de piese înscrise în concurs, doar 23[1] au rămas în cursa pentru un loc pe scena din Tel Aviv.

Piesele sunt disponibile pe site-ul oficial Eurovision România

[1] Dan Bittman a decis să se retragă din concurs.